V E R S E C 2 0 1 6 szeptember 24-25. Délvidéki buszkirándulás a VMDK-val H e r c z e g F e r e n c szülővárosába

Azt tényleg nem lehet mondani, hogy az időt vesztegetnénk. Ezen a szombat reggelen ¾ 5-kor volt a találkozó a szegedi TESCO parkolójában, és mindenki ott volt időben. Én előző nap érkeztem Szegedre, a Kopasz házaspárnál aludtam, de ők sem vállalták a korai fuvarozást, taxival mentem a találkozóhelyre. A 22 személyes buszban 22-en utaztunk, plusz a sofőr. Az 5 órai indulás miatt mindenki alszik a buszban, legalább is Kiszombortól Temesvárig.

Még 8 óra sincs, és már Temesvár utcáin sétálunk, a színház homlokzati oszlopait nézegetjük, amivel a románok megjelölték magukat a város bekebelezése után. Itt kezdődött a 89-es forradalom, és egyszerre zajlott a bukaresti eseményekkel. A színháznak van magyar és német tagozata is, de az ő műsoruk és bejáratuk az épület oldalán található, hogy ne zavarják meg a többségi nemzet fenséges szórakozását furcsa, idegenszerű hablatyolásukkal (!) Végigsétálunk a Lloyd soron, amit az elején lévő Lloyd kávéház tulajdonosáról neveztek el még a Monarchiában, mára mindez piszkos, kopott, omladozó vakolatú házsorrá változott, az utcai kávézó maradt, kevésbé előkelő kiadásban. Messziről megnézzük a tér másik végén lévő ortodox templomot, a helyiek vallási szimbóluma, mert a másik két vallás (szerb ortodox és katolikus) terére már nem fértek el.

Temesvár utcaköveit sikerült tavaly óta lerakni, így köveken tudunk járni. Tavaly augusztusban jártam itt utoljára, akkor nagy területen csak homok és kőrakás éktelenkedett. A hatalmas templomtér impozánsan néz ki, a szerb templom ugyan farral a tér felé néz, de mellette a szerb püspökség szépen felújított, a katolikus kéttornyú templom méltóságteljes, sajnos nem mentünk be. A tér egyik sarkán áll a régi banképület szecessziós stílusban, kék Zsolnay kerámia díszíti a homlokzatot, egy méhkaptár körül méhecskék röpködnek. Még romjaiban is gyönyörű. Zárva, természetesen, reméljük a kaptár és a méhecskék maradnak a helyükön.

Menet közben elsétálunk Klapka György szülőháza előtt is, valahogy megmaradt a magyar emléktábla a ház oldalán. A másik házat restaurálják, a sódert lapátoló magyar kőművestől azt is megtudjuk, hogy olaszok vették meg, ők újítják fel. A felső emeleti homlokzaton az eredeti tervező neve és a 20. század eleji dátum kiválóan olvasható a járdáról (sajnos nem emlékszem a névre).

Temesvári sétánk után felüdülve folytatjuk utunkat Versec felé. Két folyón is keresztülhajtunk (Bega és a Temes), szép lankás tájak terülnek el balra és jobbra az úttól. A román és szerb határokon megállunk, okmányok beszedésre és lemásolásra kerülnek (az én lejárt útlevelemet már csak a szerb határon veszik észre, ekkor előkapom a személyimet, rögtön megnyugodnak a kedélyek), máris a célállomásra, Versecre érünk szép, őszi napsütésben. A város neve eredetileg Érdsomlyó volt, a török idők után lett Versec, de sokáig felváltva használták a kétféle elnevezést. A név szerb változata „Vrsac”, jelenleg ez a hivatalos.

Szatmári Sándor idegenvezetőnk felkészít bennünket arra, hogy első állomásunk egy magyar hentesüzlet lesz. A Papp család Székelykevéről származik, három üzletet is nyitottak a környéken, jó minőségű, friss húsokat, jó szagú, magyarosan fűszerezett felvágottakat, kolbászt, szalonnát árulnak. És valóban, az üzlet magyar jellegű, trikolórral díszített, magyar alkalmazottak szolgálnak ki formaruhában. Tódulnak a vevők, Papp úr mosolyog ránk.

Megkeressük a verseci Petőfi Sándor magyar egyesületet, ők igen kevesen vannak, de lelkesek. Egy régi ház földszintjén van székházuk, udvaron bográcsban főznek, most nekünk pörköltet. A hosszú nagyteremben előbb jófajta szilvapálinkával köszöntjük egymást, beszélgetünk egy órát, én eddig senkit sem ismertem közülük. Három Herczeg Ferenc relikvia is van a teremben: a sarokban áll egy mellszobor, elmondásuk szerint a tördemici polgármester küldte nekik nemrég. A falon Sárosi Ödön grafikája 1945-ből, a 82 éves író arcképe, és egy szobortervezet plakátja a sarokban. A szobor nem készült még el. Betévedek a könyvtárba is, talán 200 kötet könyvet látok a szekrényben, szinte mind a két háború közötti időből származik.

Elsétálunk a közeli városházához, ahová éppen esküvői menet érkezett, nem díszes, csak szerény öltözetben, ám zenészek kísérték a már nem ifjú párt. Mindez azt jelentette, hogy nem tudtunk bemenni, hogy a dísztermet megnézzük. Következő programunk a Templom utcában Herczeg Ferenc szülőházának megkoszorúzása. Számomra ez az egyik legfelemelőbb része a kirándulásnak. A ház már nem az eredeti, hanem annak helyén épült. Ez még nem lenne baj, ám most az itteni szocialista párt székházaként működik, és nem lehet bemenni. A falán elhelyezett márványtáblát koszorúzzuk, Attila az egyesület koszorúját, én a magamét helyezem el a kampón. Koszorúm szalagján a felirat: „Herczeg Ferenc igaz magyarsága mindannyiunkat kötelez”. Az ő hazafisága állt rövid beszédem középpontjában is: németből lett magyarsága belső indíttatásból született, nem érdekből vagy érvényesülési kényszerből. Bizonyította mindezt műveiben, tetteiben, legjobban a „Hét sváb” c. regényében, a „Kék és piros” c. novellájában, és sok más művében.

Felsétálunk a Versec melletti Várhegyre a középkori várat megtekinteni. Fele útig busszal megyünk, onnét jó kis kaptató vezet a hegytetőre, ezt gyalogosan tesszük meg. Hegynek érezzük, bár mindössze csak 400 m-re van a tengerszint felett. A Várhegy, mint helyszín szerepel Herczegnek a Fenn és lenn c. regényében, de olyan fontosnak tartotta, hogy az emlékezései első kötetének a „Várhegy” címet adta. Gyerekkorának fontos helyszíne volt, anekdoták, bújócskák fűződnek hozzá. Mostani látogatásunkkor a helyreállított várrom fogad bennünket belépti díjjal. A majd 150-200 lépcsőfokot megmászva, a legfelső szintről szép kilátás nyílik Versec városára, tiszta időben a román határig is ellátni. A helyreállítás a várromnak csak a szerb vonatkozásáról emlékezik meg. Építésének ideje homályba vész, török és szerb harc folyt falainál, a szerb vitéz legyőzte a törököt, kardjának hegyére tűzte levágott fejét. Ez a jelenet belekerült a város címerébe is.

Vacsoránk és szállásunk a hegy oldalában lévő vöröskereszt által fenntartott panzióban lesz. A több ágyas szobák tiszták, kulturáltak, a vacsora (rántott hús) ehető, egyetlen zavaró tényező, hogy az étteremben játszó zenekar fülsiketítő hangossággal játssza népi és szerelmes nótáit este 8-tól éjjel 1-ig. Másik gond, hogy a férfi vendégek nehezen találják a számukra kijelölt mosdót, zuhanyzót.

Szép napra ébredünk vasárnap. Zsíros reggelit kapunk sült tojással, virslivel, teával, kávét nem, csak külön díjazás ellenében. Lesétálunk a hegyoldalban álló Szent kereszt kápolnához, ami híres zarándokhely már majd 300 éve. Történetét egy itteni magyar lelkes barátunk meséli el. Vele tartunk a 10 órakor kezdődő verseci nagytemplom miséjére menetben is. A kéttornyú neogótikus templomot 1863-ban (Herczeg F. születési évében) szentelték fel, Schulek Frigyes tervezte, Szirmai Antal készítette a belső tér festményeit, szépek a színes üvegablakok, készítőjének nevét nem jegyeztem meg. Magyar nyelvű misét hallgatunk, összesen lehetünk 40-en (vagy ötvenen?), az itteni hívekkel együtt. Nyolc énekkari tag énekel a kóruson, és orgonaszó kíséri a misét. A szentbeszéd és a hirdetés szerbül is elhangzik. Csoda, hogy még nem zárták be, vagy nem alakították át más célra ezt a gyönyörű templomot, amely a harmadik legnagyobb katolikus templom ezen a tájon.

Mise után szétszéledünk, négyen a városi múzeumba látogatunk, ahol magyar vonatkozás alig van, egy színházi plakátot, egy magyar nyelvű listát és egy igazolványt találtam. Vannak német használati eszközök, de ezek az emlékek eltörpülnek a nagyteremben látható fürdőkultúra taglalásától, divatos fürdődresszeket látunk az 1960/70-es évekből. Külön terem szolgál a szerb színházi életnek, de itt csak Popovics, szerb vígjátékíró egyetlen plakátja és nemrég megjelent színműve látható könyv alakban, ám mindezek 50-100 példányban felvonultatva.

Déli 12-kor Udvarszállás nevű faluba igyekezünk, az ottani magyarok ebéddel, pálinkával, jó szóval várnak bennünket. Megismerkedünk a helybéli magyar tanítónővel, akinek ebben a tanévben négy alsó tagozatos diákja van, őket tanítja magyar nyelven. Egy óvodás is jár hozzá. Megnézzük az osztatlan tantermet, mind a négyen egyszerre tanulnak. Csoda az is, hogy ezt engedik. Meghatódunk a tanítónő lelkesedésén, ő nincs elkeseredve, csodálom. Bemegyünk a tíz éve épült katolikus templomba is, ahol Bogdán József katolikus pap mutatja be a templomot és híveit, mesél arról, hogy négy helyen tart misét vasárnaponként, horvátul, csehül, magyarul misézik. Személy szerint ismeri híveit. Vele még találkozunk ma délután Fehértemplom nevű helységben, ott ő a katolikus templom plébánosa. Addig jól tartanak bennünket, tele van a hosszú asztal nyolc-tíz féle süteménnyel, rétessel, sós kiflivel, mellé kapjuk a friss pörköltet. A helyi magyarok arcán öröm látszik, szeretik, ha az anyaországból jönnek meglátogatni szerény körülményeiket, ilyenkor finomságokkal árasztják el vendégeiket. Nehéz szívvel búcsúzunk tőlük.

És húsz perc múlva Fehértemplomon vagyunk, a templom bejáratánál Bogdán József széttárt karokkal vár bennünket. A templom hagyományos barokk stílusú, beülünk a padokba, Bogdán atya pedig beszél hozzánk. E településen már rajta kívül nincsenek magyarok, az utolsó is elköltözött nemrég. A plébániát senki sem akarta elvállalni, neki kiosztották, de örül és megtiszteltetésnek érzi itt lenni és szolgálni az Urat. Többször is beszél Herczeg Ferencről, akinek több művét is elolvasta, szereti a mondatait, élvezi az emlékiratait, amiben sokat ír erről a városról, hisz négy évet járt itt gimnáziumba, itt is érettségizett 1882-ben. Herczeg sokat időzik itteni tanárai, diáktársai, elkövetett diákcsínyeinek taglalásával. Előkapom idén megjelent Herczeg-monográfiám egy példányát, beírok egy rövid dedikációt, és néhány elismerő szó kíséretében Bogdán tiszteletes kezébe nyomom. Úgy érzem, a legjobb helyre került ez a tiszteletpéldány. Örül neki, mondja is, hogy elkezdi olvasni már másnap.

Bár szerettem volna látni a gimnáziumot, erre nem kerül sor, indulunk kirándulásunk utolsó állomására, Temeskutasra. A németeket innét is elüldözték 1945/46-ban. Úgy kellett elhagyni a házukat, hogy a megfőtt ebéd még a tűzhelyen melegedett, ők meg soha nem térhettek vissza, vitték őket Németországba. Egy omladozó házra mutatnak, amiből ily módon üldözték el a lakókat, beköltöztek a szerbek, jelenleg egy kilencvenéves szerb asszony lakik benne, de a házat azóta sem renováltatta, még kis sem meszelte a hetven év alatt.

Temeskutason Nédin József vendégházába vagyunk hivatalosak. Szép új háza mellett tetszetős étkezőhely és konyha áll, itt készülnek a nagyszerű ételek, amelyekkel vendégeit fogadja. Mi négyfogásos vacsorát kapunk, felvágottas hidegtál, rostélyos, szárnyas hús, mindegyikhez a megfelelő bort kínálja, közben elmeséli, hogyan teremtette meg ezt a kis édenkertet, ami évtizedek alatt jött létre sok-sok hold szőlő megműveléséből, bor és más termények eladásából. Palackozott borokat és ajándéktárgyakat is árul a vendégházban, lehet mézet, lekvárt és mindenféle földi jót vásárolni. Az evést már nem bírjuk szusszal, édességnek lekváros fánkot hoznak, ezt már megkóstolni sem bírom.

Pár perccel 8 óra után indulunk hazafelé. Akárhogy is sietünk, éjfél után, negyed 1-re érünk Szegedre. A kedves, baráti légkör és a tartalmas látnivalók jó érzéssel töltenek el, bármikor gondolok vissza erre az útra.

Budapest, 2015. október 9. F ö l d e s d y Gabriella